Zagreb Maksimir: Rekordno topla noć

Aktualni val vrućina se sve više intenzivira, pa jutros bilježimo i nove temperaturne rekorde. Protekle noći se temperatura na meteorološkoj postaji Zagreb Maksimir nije spustila ispod 24.4°C, što je za 0.1°C više od dosadašnjeg rekorda od 16. srpnja 2010. Na meteorološkoj postaji Zagreb Grič je izmjerena minimalna temperatura od 25.2°C. To je tek drugi puta u povijesti meteoroloških mjerenja (zadnjih 130 godina) da se temperatura na Griču nije spuštala ispod 25°C. Viša minimalna temperatura, 25.7°C, je izmjerena samo 16. srpnja 2010. godine

U Splitu je izmjerena minimalna temperatura od 29.4°C, što je četvrti najviši temperaturni minimun u povijesti meteoroloških mjerenja na Marjanu tj. od 1948. godine. Ta vrijednost nije daleko ni od najviše minimalne splitske temperature koja iznosi 30.0°C, a izmjerena je 6. srpnja 1988. godine. Koliko je prošla noć bila neugodno topla u Splitu govori i podatak o 32°C izmjerenih u 2 sata ujutro.

Noć od petka na subotu je na većem dijelu Jadrana bila vrlo topla, s minimalnom temperaturom višom od 25°C. U većini krajeva unutrašnjosti noć je bila topla s minimalnim temperaturama od 20 do 23°C. Malo svježije je bilo u Lici (Gospić 13.7°C) i višem gorju (Zavižan 16.8°C).

Topla i vrlo topla noć uslijedila je nakon , u većini krajeva vrlo vrućeg petka s najvišim temperaturama iznad 35°C. . Najviša temperatura od 38°C je izmjerena na aerodromima Split i Osijek, te u Imotskom i Slunju. Brojna su i mjesta sa maksimalnih 37°C: Zagreb, Gorice-Nova Gradiška, Gradište-Ž, Karlovac, Knin, Ogulin. Pazin, Slavonski Brod, Zagreb Grič, Zagreb-aerodrom.

Srpanjski zadarski suton – foto: Boris Kačan

Komentari